Lærerlockouten 2013

Lærerlockouten 2013 var en 25 dage lang landsdækkende konflikt i april 2013, udløst af de offentlige arbejdsgiveres lockout af cirka 67.000 overenskomstansatte lærere på en række forskellige skoletyper i Danmark. De cirka 50.000 af lærerne arbejdede i Folkeskolen, mens resten for eksempel arbejdede på ungdomsskoler, produktionsskoler, sprogskoler samt AMU- og voksenundervisningscentre (VUC).

Lockouten, som var forårsaget af sammenbruddet i overenskomstforhandlingerne mellem Lærernes Centralorganisation og KL, begyndte den 1. april 2013, og medførte, at cirka 557.000 folkeskoleelever fik stærkt begrænset undervisning i perioden, da der kun var de tjenestemandsansatte lærere til at undervise, suppleret af de forholdsvis få lærere, der ikke var medlemmer af fagforeningerne under Lærernes Centralorganisation. Parallelt hermed blev ca. 220.000 elever og kursister berørt af Finansministeriets lockout af lærerne på produktionsskoler m.v.

Lockouten sluttede efter 25 dage, fredag den 26. april 2013, da et flertal i Folketinget bestående af samtlige partier bortset fra Enhedslisten og Liberal Alliance vedtog et lovindgreb, baseret på et udspil regeringen havde fremlagt dagen før.

Baggrund 

I forbindelse med overenskomsten i 2008 indgik KL og LC en ny central arbejdstidsaftale for lærere m.fl. i folkeskolen, der forpligtede de enkelte kommuner og de lokale kredse af Danmarks Lærerforening til at forhandle om at udmønte aftalen lokalt, men med mulighed for separate aftaler. Aftalen, der trådte i kraft 1. august 2009, var implementeret i 71 af Danmarks 98 kommuner i 2010, mens yderligere 11 kommuner fulgte hovedprincipperne i den.  Et hovedpunkt i aftalen var, at lærerne havde en norm for tiden til at forberede undervisningen og en maksimal ugentlig undervisningsforpligtelse på 25 lektioner.  

En foreløbig evaluering af projektet gav følgende hovedresultater: 
Planlægningen af skoleåret for skolen som helhed og for de enkelte lærere er blevet lettere
Øget fokus på kerneopgaven (den samlede undervisningsopgave) frem for administration
Skolelederne er optagede af at udvikle kommunikationsformer, der udvikler dialogen med lærerne om mål, retning, prioritering og resultater.  

Skolens rejsehold, der som hovedopgave havde at undersøge behovene for reformer af folkeskoleloven, konkluderede i 2010, at lærerne i gennemsnit underviste knap 40 % af deres samlede arbejdstid, ligesom rejseholdets undersøgelser viste, at der var store forskelle i arbejdstidsaftalens udmøntning i de forskellige kommuner. Lærerne brugte de øvrige 60 % af tiden på forberedelse, møder, teamsamarbejde, pauser, efteruddannelse, skole-hjemsamarbejde, skolebibliotek og mødeaktiviteter.  På denne baggrund foretog KL under overskriften Effektiv anvendelse af lærernes arbejdstid parallelle undersøgelser i 2011 og 2012 af over 14000 læreres arbejdstid, som bekræftede rejseholdets analyse. 
 
Med dette udgangspunkt udarbejdede foreningen i september 2012 en pjece, som generelt stillede spørgsmålstegn ved de kommunalt ansattes arbejdstidsnormer, og specifikt udpegede lærernes arbejdstidsnormer som ufleksible.  Principperne i pjecen afspejlede sig i de krav, som KL forelagde LC den 6. december 2012, hvor hovedkravet var en afskaffelse af både de centralt fastsatte normer for lærernes arbejdstid og den såkaldte aldersreduktion.  Aldersreduktion var en ret for lærere over 60 år til at gå ned i tid, svarende til 4 ugers arbejde uden lønreduktion.  KL varslede den 28. februar 2013 lockout af 50.000 folkeskolelærere, begrundet i, at man ikke kunne opnå en aftale med DLF. Forhandlingerne fortsatte i forligsinstitutionen, men 22. marts måtte forligsmand Mette Christensen konstatere, at det ikke var muligt at opnå et forlig.

Forløb 
Konfliktens første tre uger forløb, uden at der var møder mellem parterne, som blot optrådte sammen ved interviews i medierne.  Danmarks Lærerforening arrangerede en række demonstrationer, der allerede startede den 20. marts med arrangementer i en række større danske byer, bl.a. foran Christiansborg, hvor en række af dansk pop- og rock-musiks kendte navne optrådte for de demonstrerende 

Analyser af konflikten har peget på, at en arbejdsgruppe bestående af embedsmænd fra Finansministeriet, KL og Ministeriet for Børn og Undervisning i perioden omkring forhandlingernes start udarbejdede et dokument, der bl.a. omhandler lærernes arbejdstid.    Danmarks Lærerforening har krævet aktindsigt, men kun fået adgang til dele af dokumentet. Finansministeriet har afvist, at dokumenterne indgik i forberedelsen af overenskomstforhandlingerne, men Anders Bondo Christensen har betvivlet denne afvisning.  Ombudsmanden Jørgen Steen Sørensen har behandlet sagen med henblik på at afklare, om dokumentet er blevet benyttet i forberedelsen af overenskomstforhandlingerne. Ombudsmandens undersøgelse resulterede i en afvisning af DLF's krav, men samtidig tilkendegav han, at selv om proceduren ikke anses for ulovlig, er det "naturligvis under alle omstændigheder meget uheldigt, hvis den fører til fremgangsmåder (”krumspring”), der må anses for uhensigtsmæssige – f.eks. ved at der ikke gøres tilstrækkelig praktisk brug af relevante dokumenter." 

I regeringens forslag til vækstplan, som den  24. april 2013 blev vedtaget af alle partier i Folketinget, bortset fra Enhedslisten og for anden dels vedkommende Dansk Folkeparti,  var en væsentlig begrundelse, at: 

"Det er vigtigt, at arbejdstidsregler, ansættelsesformer og lønsystemer understøtter en fleksibel anvendelse af ressourcerne og en løbende forbedring af produktiviteten."  

Dermed udpegede forslaget de offentlig ansattes produktivitet som et væsentligt indsatsområde. Professorerne Flemming Ibsen og Bent Greve understregede i tråd hermed, at lærerlockouten var et eksempel på konsekvenserne af de stramme budgetter i den offentlige sektor, som fører til stadig øgede politiske krav til effektivisering af arbejdets tilrettelæggelse.  Formanden for FOA, Dennis Kristensen udtrykte bekymring for, at lockouten var et led i de offentlige arbejdsgiveres forsøg på at gøre de offentligt ansatte til "andenrangslønmodtagere" uden samme rettigheder som ansatte i den private sektor.

Noter

Kilder 
Sådan rammer lærerlockouten, Ritzau-telegram 4.4.2013
Spørgsmål og svar om lærerlockouten fra Enhedslisten
Overenskomst 2013 (OK 13)  fra Danmarks Lærerforening
Forskere: “Normale” arbejdstidsregler for lærere findes ikke Kristeligt Dagblad, Per Bang Thomsen 12. marts 2013
Skoler, pasning, prøver - spørgsmål og svar om lockout fra KL's website meretidsammen.dk
KL og DLF: Overenskomstprojekt Arbejdstidsaftale 08 på folkeskoleområdet – Implementering af aftalen på landsplan og i den enkelte kommune, senest redigeret august 2012
DR: Centrale kilder: Regeringen og KL har hemmelig plan for lærerkonflikt 17. marts 2013
Plads til ledelse og forandring Kvalitet og effektivitet på kommunale arbejdspladser Debatoplæg September 2012 
Forslag til Lov om forlængelse og fornyelse af kollektive overenskomster og aftaler for visse grupper af ansatte på det offentlige område Fremsat den 25. april 2013 af beskæftigelsesministeren (Mette Frederiksen)
DR: Regeringen afskaffer lærernes arbejdstidsaftale, 25. april 2013
Dagens tema: Lockout Slut, Politiken 26. april 2013
TV Østjylland: KL i annonceoffensiv mod lærerforening 23. marts 2013
Store danske musikere til lærer-demonstrationer, Gaffa, 20. marts 2013 kl. 15:37 
"Efter lockout:Ny offentlig sektor på skrump'', 10. april 2013 
Ombudsmandens svar til DLF; Dok.nr. 13/00165-40/EL 24. april 2013    

Arbejdskonflikter
Begivenheder i 2013
Grundskole i Danmark